PAC steun grondonteiening-voorstelNarius Moloto, president van die PAC, tydens ŉ mediakonferensie in Desember 2017. Foto: ANA/Balise Mabona Die Pan Africanist Congress (PAC) het die ANC se voorstel verwelkom dat art. 25 van die grondwet gewysig moet word om voorsiening te maak vir grondonteiening sonder vergoeding. Die PAC het in reaksie op die voorstel gesê hy was nog altyd van mening dat grondhervorming in Suid-Afrika nie met die uitruil van geld gepaard moet gaan nie. Die ANC het verlede maand tydens sy 54ste nasionale konferensie ŉ voorstel goedgekeur dat die party die grondwet wil wysig om voorsiening te maak vir grondonteiening sonder vergoeding, maar het nie ŉ sperdatum gegee vir wanneer dit moet gebeur nie. Narius Moloto, president van die PAC, het in ŉ verklaring gesê die omstrede grondeienaarskapkwessie het teruggekom om by Suid-Afrika te spook omdat dit vir dekades geïgnoreer is. “Die kern van die PAC se stryd en politieke doelwit was nog altyd die teruggee van die grond aan die regmatige eienaars en gratis gedekolonialiseerde onderrig vir die Afrika-mense met die fokus op Afrika-kinders,” het hy gesê. “Ons salueer die dapper patriotte wat hul lewens neergelê het en die grootste prys betaal het sodat die grond na die regmatige eienaars kan terugkeer.” Moloto het gesê die eiendomsklousule in die grondwet beskerm die “openlike roof wat die koloniale verowering van die grond van die inheemse volk is”. Hy beweer die PAC is die enigste vryheidsbeweging wat teen die eiendomsklousule beswaar aangeteken het tydens die multi-party onderhandelinge oor die grondwet in 1992 en 1993. “Ons het 25 jaar later steeds dieselfde siening; ons het nie verander nie,” het hy gesê. Hy het ook gekap na politieke partye, sonder om spesifieke name te noem, wat gemeenskappe aanmoedig om grond onwettig te beset sonder dat hulle die grondwetlike toestemming het om dit te doen. Hy het gesê politieke partye gebruik die grondkwessies om stemme van die Afrika-mense te werf. “Bedrieërs moet nie hierdie emosionele kwessie oor grond gebruik om die Afrika-massas om die bos te lei nie. Die regte vraag is wie onteien grond en in wie se belang moet die grond teruggeneem word. Hierdie land en sy omgewing behoort aan die Afrika-mense.”